
      A Parceria Transatlântica de Comércio e Investimento (PTCI)1: mais um passo na mundializaçom


      A mundializaçom


      Antes de falar do Acordo em sim vamos referir-nos a algumas questons gerais que estám intimamente relacionadas com este Tratado. Para muitas e muitos serám questons conhecidas mas nom está de mais lembrá-las para entendermos o que se pretende com a PTCI2, como esta responde à própria dinâmica do sistema económico no que vivemos. Comecemos precisamente por aí, lembrando em primeiro lugar que vivemos em economias capitalistas. O modo de produçom capitalista caracteriza-se pola sua tendência implícita à expansom, pola sua vocaçom totalizadora. Em distintos sentidos: i) no plano espacial, cara novos territórios, a expansom colonial, o imperialismo; ii) em profundidade, cara diferentes sectores ( p.ex. a privatizaçom de serviços públicos) ou apropriando-se de distintos recursos (p.ex. a mercantilizaçom de recursos genéticos através das patentes).


      Em segundo lugar dizer que vivemos numha época que muitos denominam mundializaçom ou globalizaçom. Existem numerosas definiçons da mundializaçom ou globalizaçom, nom só no ámbito da economia mas pondo o foco noutros aspectos. A mundializaçom pode ser vista como umha etapa do capitalismo. Nom se trata dumha fase que xurda da nada senom que forma parte do processo de evoluçom do capitalismo. Este tendência à internacionalizaçom manifestou-se ao longo da história em diversos âmbitos: comércio exterior de mercadorias, investimentos externos diretos, processos migratórios,… Muito resumidamente as principais características da mundializaçom som:


      —A hegemonia do capital dinheiro: falamos dum capital que se valoriza sem passar por um processo produtivo. Os volumes de fundos que se movem nos mercados financeiros som muito superiores ao produto da economia mundial. Mas nom é unicamente umha questom de quantidade senom que a lógica do capital financeiro condiciona o comportamento das empresas da economia real: lógica de curto prazo (liquidez dos investimentos, priorizaçom do reparto de dividendos,...) frente a umha lógica de médio prazo.


      —A globalizaçom produtiva que deu lugar ao surgimento de oligopólios de carácter mundial. Grandes grupos empresariais que controlam umha quota importante dos mercados dos distintos bens. Transnacionais que operam a escala planetária mediante umha densa rede de filiais: abastecendo-se a nível internacional, produzindo as distintas componentes dum produto em diferentes partes do mundo, ensamblando-as noutras e comercializando os produtos finais a escala internacional. No processo de produçom dum bem as distintas matérias-primas ou componentes podem percorrer miles de quilómetros até que o produto está elaborado, este à sua vez pode percorrer novamente miles de quilómetros até chegar ao consumidor final.


      As grandes empresas transnacionais com filiais ao longo de todo o mundo que absorvem quotas crescentes de mercado nos sectores mais diversos lideram essa globalizaçom produtiva. Som conglomerados empresariais com cifras de negócio que multiplicam o PIB de muitos países. Num trabalho de começos desta década os autores revisárom mais de 43 mil empresas transnacionais de 116 Estados. Descubrírom que só 147 delas controlovam 40% dos ingressos por vendas do conjunto através dumha intrincada rede de relaçons de propriedade. Essas empresas ti-nham um controlo quase total sobre si mesmas. As três quartas partes eram empresas financeiras. Som empresas como Morgan Stanley, Citigroup, Deutsche Bank, Credit Suisse, Goldman Sach, Barclays, Bank of America, etc. (Vitali et al., 2011). Este é o processo de concentraçom e centralizaçom de capital ao que já se referiu Marx.


      Na base deste processo está a evoluçom do investimento externo directo (IED), com um incremento espetacular desde a década de oitenta. A exportaçom de capitais da que já falou Lenine como um dos rasgos do capitalismo.


      A diferença do comércio exterior o IED nom é umha transaçom pontual senom que tem consequências que se estendem no tempo. Dá origem a fluxos no futuro (produçom, comércio, repatriaçom de lucros,...), origina transferências de direitos patrimoniais (p. ex. posse de recursos naturais) e polo tanto poder económico. Dada a sua duraçom no tempo exige segurança em médio prazo para o que investe no estrangeiro. Isso historicamente foi assegurado pola expansom dos impérios colonais, por intervençons militares diretas das metrópoles, polo imperialismo militar,... Veremos como os tratados de livre comércio utilizam outras ferramentas para dar-lhe segurança aos investidores.


      —O capitalismo e, em particular, a mundializaçom é excludente. Tende a concentrar o rendimento e a riqueza numha minoria em prejuízo da maioria. A recente obra de Piketty (2013), a magnitude de dados que maneja na mesma, evidencia precisamente o crescimento das desigualdades que supujo o processo de mundializaçom.


      A mundializaçom nom é fruto unicamente de tendências económicas mas das políticas económicas que trunfárom nas últimas décadas: desregulamentaçom, privatizaçons, ... Políticas iniciadas pola direita (Reagan, Thatcher, Pinochet) mas entusiasticamente assumidas pouco depois polos que se chamavam de esquerda, pensemos que o trunfo da desregulamentaçom financeira na CE (ainda era CE nom UE) se deve em boa medida ao governo PS-PCF presidido por Miterrand.


      Essas tendências do capitalismo viram-se freadas com posterioridade à II Guerra Mundial pola força do movimento operário nos países desenvolvidos, polo auge dos movimentos de libertaçom nacional e polo existência dos países do socialismo real.


      Em terceiro lugar permitide-me falar doutra peça desse processo de mundializaçom, a Organizaçom Mundial do Comércio. A OMC é um organismo internacional que se ocupa das normas que regem o comércio entre Estados. O seu principal objetivo é liberalizar os fluxos comerciais. A OMC nasceu o 1º de Janeiro de 1995. Formam parte da OMC os Estados que suponhem a maior parte do comércio internacional. O seu núcleo central está formado polos Acordos da OMC, estes documentos estabelecem as normas jurídicas fundamentais do comércio internacional. Entre esses Acordos destacam:


      —O GATT atualizado que se converteu no acordo básico da OMC polo que se refere ao comércio de mercadorias. Conta com anexos sobre sectores específicos, entre eles a agricultura.


      —O Acordo Geral sobre Comércio de Serviços (GATS): finanças, engenharia, comunicaçons, turismo, cultura, transportes, educaçom, saúde, direitos sociais,...


      —O Acordo sobre Direitos de Propriedade Intelectual (TRIPS)


      —O Acordo sobre medidas sanitárias e fitossanitárias (SPS): tem um grande impacto sobre produtos de alimentaçom e questons relacionadas com a segurança alimentar (p.ex. uso de agroquímicos)


      —Acordo sobre Obstáculos Técnicos ao Comércio (TBT): etiquetagem de produtos, segurança dos carros,...


      Para resolver as diferenças a OMC conta com o Órgao de Soluçom de Diferenças. O OSD estabelece Grupos Especiais integrados por três (às vezes cinco) expertos de diferentes Estados, que examinam as provas e decidem quem tem razom e quem nom no caso de disputas entre Estados membros da OMC. O seu informe só pode ser rejeitado polo OSD por consenso.


      Umha das disputas mais conhecidas no âmbito da OMC é o caso da carne com hormonas que enfrentou à UE com os EUA e Canada. Em 1988 a UE proibiu a importaçom de carne de vacum tratada com hormonas de crescimento. Em 1996, os EUA e o Canadá levárom o caso à Organizaçom Mundial de Comércio que se posicionou a favor destes Estados autorizando-os a impor sançons à UE (em forma de tarifas aduaneiras) num valor de 116,8 milhons de dólares dos EUA e 11,3 milhons de dólares canadianos. Os alimentos europeus elaborados com carne bovina e porcina, o queijo roquefort, o chocolate, sumos ou trufas foram alguns dos produtos afetados polas sançons. Finalmente, em 2009, produziu-se um acordo polo que os EUA e Canada fórom levantando gradualmente as sançons, a câmbio a UE aumentou a quota de carne livre de hormonas procedente desses dous Estados.


      Em Doha (Qatar) em Novembro de 2001 os governos dos Estados-Membros decidírom iniciar um novo ciclo de negociaçons, a Ronda de Doha ou Ronda do Milénio que terminou em fracasso. Muitos dos objetivos que se pretendiam impor a nível praticamente mundial mediante um acordo nessa Ronda agora se retomam de forma bilateral entre a UE e os EUA na PTCI. Nom é este o único acordo de livre comércio que se está negociando nestes momentos ou que vem de ser concluído recentemente, depois do fracasso na OMC.


      A começos de Outubro de 2015 vêm de concluir as negociaçons do Acordo Transpacífico de Cooperaçom Económica (TPP nas siglas em inglês) que involucra a Estados Unidos3, Japom, Austrália, Nova Zelândia, Malásia, Brunei, Singapura, Vietnam, Canada, México, Peru e Chile. O maior acordo de livre comércio desde que foi assinado o Tratado de Livre Comércio de América do Norte. As negociaçons deste acordo começaram em 2010. A sua pretensom é liberalizar o comércio numha ampla área do Pacífico. As negociaçons abrangem âmbitos muito diversos: agricultura, serviços, propriedade intelectual, investimentos ou trabalho, entre outros. Em Dezembro de 2013 um grupo de deputados e senadores chilenos, entre os que havia deputados e senadores da direita, pedírom ao seu governo que detivesse estas negociaçons denunciando o obscurantismo com o que se estavam realizando.


      No sudeste asiático negocia-se o Acordo de Associaçom Económica Integral Regional (RCEP nas suas siglas em inglês) entre China, Japom, Corea do Sul, Austrália, Índia, Nova Zelândia, Brunei, Camboja, Filipinas, Indonésia, Laos, Malásia, Singapura, Tailândia e Vietnam. Este grupo de Estados representa aproximadamente a metade da populaçom mundial e um terço do PIB. Muitos deles já têm assinados tratados de livre comércio entre eles.


      Em Agosto de 2014 a UE e Canada concluírom as negociaçons sobre o Acordo Económico e Comercial Global (CETA nas suas siglas em inglês). O acordo alcançado deve ser ratificado e pretende-se que entre em vigor em 2017. Segundo a própria Comissom Europeia o acordo suprimirá a imensa maioria dos direitos aduaneiros, eliminará as restriçons de acesso aos contratos públicos, abrirá o mercado de serviços e oferecerá condiçons previsíveis aos investidores.


      No campo dos serviços está-se negociando um Acordo sobre o Comércio de Serviços (TiSA nas suas siglas em inglês). As negociaçons pretendem abrir os mercados e homogeneizar normas num amplo abano de campos: concessom de licenças, serviços financeiros, telecomunicaçons, comércio electrónico, transporte marítimo ou movimento temporal de trabalhadores para a prestaçom de serviços. O ponto de partida é o Acordo Geral sobre o Comércio de Serviços da OMC. Nas negociaçons participam 23 membros da Organización Mundial del Comercio (OMC), entre eles a UE ou os EUA, que representam 70% do comércio mundial do sector.


      

      Que é a Parceria Transatlântica de Comércio e Investimento?


      Segundo a Comissom Europeia4 a PTCI é um acordo comercial, em negociaçom nestes momentos, entre a UE e os Estados Unidos. O acordo pretende eliminar as barreiras comerciais para facilitar a compra e venda de bens e serviços entre a UE e os EUA. Entre as barreiras comerciais que se pretendem eliminar estám os aranzéis mas também outro tipo de obstáculos que limitam o intercâmbio. Ademais, sempre segundo a descripçom da Comissom, pretende-se a abertura de ambos mercados para a contrataçom pública e os investimentos.


      Resumidamente se for assinado trataria-se dum acordo de livre câmbio e de liberalizaçom de investimentos. Nom seria qualquer um tratado deste tipo, seria o mais importante assinado até a data: mais de 40% do PIB mundial e um terço do comércio mundial. Falariamos da maior zona de livre comércio do mundo.


      As negociaçons começárom em Julho de 2013 com a previsom inicial de finalizá-las em 2015. A pesar do crescente questionamento social destas negociaçons o Conselho Europeu celebrado o 18 de Dezembro de 2014 concluiu que a UE devia fazer todos os esforços para concluir antes de finalizar 2015 as negociaçons com um acordo ambicioso e global. Em Julho de 2015 o Parlamento Europeu apoiou as negociaçons graças ao acordo entre conservadores, socialdemocratas e liberais. Sem embargo o calendário previsto nom se cumpriu e as negociaçons continuam, em Abril de 2016 celebrou-se a 13ª ronda de negociaçons. Na mesma acordarom intensificar os trabalhos entre ronda para acelerar as negociaçons. A seguinte ronda de negociaçons está previsto que se celebre no mês de Julho.


      Se algo caracteriza este Tratado, ao igual que a maioria das decisons importantes na UE, é o obscurantismo e a tutela das grandes transnacionais sobre todo o processo. Os documentos mais relevantes da negociaçom som secretos. O próprio mandato de negociaçom dos representantes da UE só foi publicado mais dum ano depois de que começassem as negociaçons, em Setembro de 2014, para tentar calar as crescentes críticas (Conselho da EU, 2013). As diretrizes marcadas neste documento evidenciam que as autoridades comunitárias perseguem um acordo muito ambicioso que inclua distintos âmbitos: acesso ao mercado, proteçom do investimento, barreiras nom tarifárias,... O 7 de Janeiro de 2015 a Comissom tirou a lume os textos das suas propostas de negociaçom nalguns âmbitos.


      O comissário de comércio da UE, Karel de Gucht, expujo no Parlamento que as negociaçons se levarám com máximo secretismo. O chefe da equipa negociadora assegurou-lhe em Julho de 2013 ao seu homólogo dos EUA que - tendo em conta a legislaçom comunitária sobre o acesso público aos documentos do Parlamento, o Conselho e a Comissom – a UE impediria o acesso público aos documentos relacionados com as negociaçons durante 30 anos5.


      Como é habitual nos documentos oficiais da UE sobre medidas no âmbito económico no mandato de negociaçom nom faltam as declaraçons de boas intençons: proteçom e promoçom dos direitos humanos e da segurança internacional; compromisso com desenvolvimento econômico, pleno e produtivo, emprego e trabalho decente para todos; proteçom e preservaçom do meio ambiente e dos recursos naturais; promoçom da diversidade cultural. Sem embargo, esta retórica é habitual nos documentos comunitários, inclusive quando a continuaçom se promovem medidas que vam no sentido contrário do que se di defender.


      De acordo aos dados recolhidos pola Corporate Europe Observatory (2014) das 560 reunions ou consultas que a Comissom reconheceu que realizou para preparar as negociaçons entre Janeiro de 2012 e Abril de 2013, 92% fórom com lobbys empresariais ou grandes empresas. Só 4% com grupos de interesse público (administraçons, universidades,...) e outro 4% com sindicatos, associaçons de consumidores, ONG, etc.


      Em realidade todo o processo foi impulsado desde um primeiro momento polo grande capital. O TABD (Diálogo Comercial Transatlântico) um foro constituído em 1995 que reunia a mais de 100 das maiores empresas de ambos os lados do Atlântico defendeu desde o seu nascimento a eliminaçom de barreiras ao investimento e ao comércio. Arredor de 80% das recomendaçons do TABD fórom atendidas polos governos da UE e dos EUA (CEO, 2002). Já em 1998, a instâncias da TABD, os ministros de negócios estrangeiros dos Estados da UE autorizárom à Comissom Europeia a abrir negociaçons sobre umha associaçom económica transatlântica.


      O impulso do TABD foi chave para a criaçom do Conselho Económico Transatlântico (CET), um órgao político para supervisionar e acelerar a cooperaçom governo-a-governo com o objetivo de promover a integraçom económica entre a UE e os EUA. Em 2007 na cimeira UE-EUA, com Bush ainda na presidência dos EUA, assinou-se um acordo para promover a integraçom económica transatlântica entre os EUA e a UE. O CET é o órgao encarregado de supervisar e acelerar esse programa.


      Nesse mesmo ano 2007, a Rede de Política Transatlântica, um think thank formado por empresários e deputados, tanto da UE como dos EUA fixo um chamado para a realizaçom do mercado transatlântico, colocando como data para a sua realizaçom 2015. Formam parte da Rede, entre outras, Allianz, Boeing, Coca-Cola, Facebook, Deutsche Bank, Nestlé, Microsof, Walt Disney, IBM,... Mas também associaçons empresariais como a ERT (L’Oreal, Telefonica, Shell, BASF, Repsol, Nestlé, Vodafone, Bayer, Total, Fiat, Airbus, Iberdrola, ThyssenKrupp, Inditex, Siemens, DeutscheTelekom, Nokia, Volvo, BMW, E.On,...), Business Europe (associaçom formada polas confederaçons empresariais dos distintos E-M, a CEOE polo EE),etc.


      AmCham EU reconhece explicitamente o seu papel no início das negociaçons e na orientaçom das mesmas: “AmCham EU has been actively involved in providing input into the process that led to the announcement by the EU and US of the intention to negotiate a Transatlantic Trade and Investment Partnership (TTIP). We have provided input to both EU and US stakeholders” (AmCham, 2013, pág. 3). AmCham EU reúne empresas europeias de origem norte-americana ou empresas norte-americanas (American Express, American Airlines, Bank of America, Boeing, Cargill, Chevron, Du Pont, Ford, GM, Goldman Sachs, TimeWarner, Walt Disney...)


      Este processo nom deveria surpreender, as grandes decisons na UE vêm sendo claramente impulsadas e tuteladas polas elites económicas: o Ato Único Europeu, a Unión Económica e Monetária, o projeto de Constituiçom Europeia,... É habitual falar de défice democrático no processo de construçom da EU, aliás isto nom é mais que um eufemismo para ocultar que a centralizaçom do poder político na UE e a adopçom de decisons de costas aos povos, sem um mínimo debate democrático, é consubstancial à própria UE.


      Neste caso, se os povos conhecessem o pormenor do que se está negociando no marco da PTCI seguramente essas negociaçons nom poderiam concluir-se com sucesso. A experiência do fracassado Acordo Multilateral de Investimentos (AMI) do que falaremos posteriormente evidencia como o conhecimento público de acordos antes da sua assinatura pode fazer que o rejeitamento popular conduza ao seu fracasso. Isso explica o obscurantismo nas negociaçons.


      De alcançar-se um acordo entre os negociadores nom é clara a forma na que esse acordo deveria ser aprovado pola UE. De tratar-se dum acordo que unicamente afeta a competências da UE o processo de aprovaçom é simplificado e só necessita:


      —A maioria qualificada no Conselho, é dizer, 55% dos Estados-Membros que representem 65% da populaçom.


      —A maioria no Parlamento da UE.


      Agora bem, no caso de que o acordo afete a competências dos Estados-Membros a aprovaçom é mais complexa ao exigir a unanimidade dos 28 no Conselho, a maioria no Parlamento da UE e a ratificaçom por cada um dos Estados-Membros, bem no seu Parlamento bem mediante referendo.


      No caso do Acordo Económico e Comercial Global UE-Canada assinado em Setembro de 2014 trás defender o procedimento simplificado de aprovaçom a Comissom acabou retificando a sua postura, o 5 de Julho de 2016 admitiu o CETA como um acordo misto, é dizer, que afeta a competências dos Estado-Membros; embora insistisse em que o seguia considerando competência exclusiva da Uniom e se tratava simplesmente de conseguir a entrada em vigor o mais rápida possível. Nom esqueçamos que a Comissom se enfrentava a umha maioria de Estados que sem questionar a bondade do CETA si exigiam o seu reconhecimento como um tratado misto. O próprio governo francês, por boca do seu secretario de estado de comercio exterior, afirmara que o consideravam um acordo misto6. A PTCI poderia seguir um caminho similar.


      Ainda no caso de ser considerado um acordo misto cabe a possibilidade dumha aplicaçom provisória do mesmo antes de ser ratificado polos distintos Estados-Membros. Em efeito a normativa comunitária permite que umha vez aprovado polo Parlamento da UE o tratado entrasse em vigor de forma provisória naqueles aspetos que som competência da Uniom. Entre eles umha das queston mais controvertidas, o mecanismo de arbritragem investidor-estado7 que analisaremos posteriormente. De facto em Julho de 2016 a Comissom aprovou umha proposta8 dirigada ao Conselho para que o CETA se aplique provisoriamente antes de ser ratificado polos Estados-Membros9.


      

      Vamos entrar em matéria e ver com algo mais de pormenor o que poderia supor este Acordo de Parceria Transatlântica de Comércio e Investimentos. Em primeiro lugar a constituiçom dumha área de livre comércio implica a eliminaçom das barreiras tarifárias, isto é, dos aranzeis à importaçom de produtos procedentes das outras partes da zona. O mandato de negociaçom explicita-o claramente: “o acordo terá por objetivo suprimir o conjunto dos direitos sobre os intercâmbios bilaterais”. Porém o mandato contempla a possibilidade de excepcionar os produtos mais sensíveis.


      Agora bem, em realidade estas barreiras já som na atualidade muito baixas no comércio entre a UE e os EUA. Segundo os cálculos do CEPII (2013), um centro de pesquisa sobre a economia mundial, em 2010 a média foi 2’2% para as importaçons estadunidenses procedentes da UE e 3’3% para as da UE procedentes dos EUA. Polo que em princípio sobre este capítulo nom haveria grandes problemas nas negociaçons. No seu informe sobre a 13ª ronda de negociaçons a Comissom Europeia fala de que as negociaçons avançam no bom caminho para eliminar mais de 90% das linhas tarifárias no caso dos produtos industriais.


      Sem embargo, existem “produtos sensíveis” que mantêm picos aranzelários bastante mais altos, entre eles alguns dos produtos agrários. O sector da carne por exemplo mantém em média aranzéis de 45%, com alguns produtos nos que estám arredor de 100%. Ademais nestes produtos os EUA som grandes exportadores, arredor de 20% das exportaçons mundiais.


      A eliminaçom por completo dos aranzéis facilitaria ainda mais o processo de concentraçom e centralizaçom do capital, reforçaria o oligopólio mundial. Poderia ter importantes consequências sobre os sectores menos “competitivos” impactando no emprego, com um desigual impacto territorial.


      Realmente no que se refere à eliminaçom de barreiras ao comércio o centro das negociaçons nom está nos aranzéis mas nos obstáculos nom tarifários. Trata-se de normas que na medida em que sejam distintas entre os diferentes membros da zona de livre comércio podem frear a circulaçom de mercadorias. Referem-se a um amplo abano de campos: normas sanitárias (p.ex. sobre produtos de alimentaçom), normas fitossanitárias (p.ex. autorizaçom agroquímicos), normas sobre embalagem e rotulaçom, normas sobre segurança, etc.


      O acordo conduziria a umha convergência regulatória a ambos os lados do Atlântico e a umha harmonizaçom à baixa das normas em âmbitos muitos diversos. Esta harmonizaçom normativa poderia ter importantes consequências no âmbito da segurança alimentar, na saúde e no meio ambiente10. Embora nos seguintes artigos do livro se analisarám estes âmbitos em pormenor citamos agora alguns exemplos que nos permitem ver em que medida esta convergência pode afetar ao nosso dia a dia:


      — Na UE está proibida a desinfecçom de carcaças de polos utilizando soluçons cloradas, algo que sim está permitido nos EUA, de tal forma que está norma limita as importaçons EUA. Isto vem sendo objeto de protesta por parte das corporaçons gringas.


      — A especificaçom na etiquetagem, se for o caso, de que um alimento contém organismos geneticamente modificados, é obrigatória na EU mas nom nos EUA.


      — A normativa para a avaliaçom e autorizaçom de substâncias químicas em distintos processos (p.ex. o número de substâncias cujo uso em cosmética está proibido é muito superior na UE frente aos EUA, umha proporçom de 100 a 1)


      — A normativa para conceder patentes de medicamentos.


      

      No extremo a convergência normativa poderia afetar nom só ao comércio mas também ao âmbito do investimentos: normas ambientais a cumprir polas empresas, normativa laboral,... O acordo daria lugar a umha desregulaçom em benefício das grandes empresas.


      A eliminaçom das barreiras nom tarifárias poderia levar ao fim do princípio de precauçom11. A UE vem empregando, quando menos teoricamente, o princípio de precauçom, entre outros âmbitos, no relacionado com a autorizaçom de substâncias químicas ou com a segurança alimentar:


      — A proibiçom de comercializar produtos se existe risco que poda supor um perigo para a saúde ainda que nom haja um acordo científico em que é assim.


      — Corresponde ás companhias que querem introduzir esse produto a demonstraçom de que nom é perigoso.


      

      No marco da Organizaçom Mundial do Comércio achamos distintas disputas que ponhem em causa a aplicaçom deste princípio. Antes referimo-nos ao caso da carne com hormonas, vejamos agora outro caso, a disputa entre Austrália e Canada polas importaçons de salmom. O governo de Austrália proibiu a importaçom de salmom fresco, refrigerado ou congelado sem tratar aplicando umha norma de 1975. Si se permitia a importaçom de produtos que foram objeto de tratamento (p.ex. térmico). A medida tratava de proteger à populaçom australiana de salmons de diversas enfermidades que nom estavam presentes na ilha continente, nom só por razons ecológicas também por razons económicas.


      Canada solicitou a celebraçom de consultas sobre este tema em 1995 no marco da OMC. Nesse mesmo ano celebrárom-se as consultas mas Austrália mantivo a proibiçom baseando-se em informes científicos. Sinalava que havia agentes patógenos que podiam estar presentes no salmom importado e que nom tinham presença em Austrália. Se esses agentes chegavam a radicar-se em Austrália poderiam causar graves consequências económicas e ambientais.


      Trás a falta de acordo Canada solicitou a criaçom dum Grupo Especial do Órgao de Soluçom de Diferenças. O grupo foi criado em 1997 e emitiu um informe contra a medida de Austrália um ano depois. Na sua opiniom a avaliaçom do risco realizada polo governo de Austrália nom fora adequada, entre outros aspectos, só se realizara para o salmom do Pacífico capturado no oceano e nom para outros salmons.


      A convergência regulamentária pode pôr fim à utilizaçom deste princípio na UE. Neste âmbito vemos claramente o interesse dos grandes lobbys empresariais, por exemplo da patronal das grandes empresas de pesticidas de ambos lados do Atlântico, European Crop Protection e à CropLife America. Nas suas propostas (CLA-ECPA, 2014) questionam a utilizaçom deste princípio na UE e defendem umha aproximaçom umha convergência normativa com os EUA.


      O acordo nom se limitaria aos intercâmbios de mercadorias senom que pretende ir muito mais alá. Abrindo a contrataçom pública12 às empresas doutros membros da área económica, destarte favoreceriasse a expansom das grandes empresas que atuam a nível internacional em detrimento dos produtores locais. Umha norma aprovada polo governo de Ontário, embora nom se trate propriamente de compras da administraçom pública, dá-nos um bom exemplo do que pode significar a PTCI neste âmbito. Ontário, o Estado de Canada aprovou umha lei de energia verde destinada a favorecer as energias alternativas, o aforro energético e a criar emprego local. Como forma de apoiar a economia local pretendia que todas as empresas que se beneficiavam do programa, ainda que fossem estrangeiras, garantissem que umha determinada percentagem dos serviços contratados e dos bens mercados tivessem como origem Ontario. Japom em 2010 e a UE em 2011 solicitárom a celebraçom de consultas ante a OMC por esta norma. Posteriormente tanto Japom como a UE solicitárom a criaçom dum Grupo Especial para tratar a sua reclamaçom. Em Dezembro de 2012 o Grupo Especial criado ditaminou que os níveis mínimos obrigatórios de conteúdos nacionais prescritos na normativa de Ontario eram incompatíveis com os acordos da OMC. Esta resoluçom questiona o direito dum governo a usar os recursos do seu próprio país, neste caso vento e sol destinados à produçom eléctrica, para criar emprego e riqueza no seu território, em definitiva para favorecer o seu desenvolvimento.


      Nos EUA, por exemplo, em determinados caso existem normas que dam preferência a empresas americanas ou locais nas licitaçons públicas. Programas “Buy American” e “Buy local policies”.


      Pretende também reduzir ou eliminar as medidas governamentais que impedem que os serviços sejam livremente prestados através das fronteiras. Isto poderia afetar a serviços como os financeiros ou os de seguros mas também a muitos outros, entre eles os serviços públicos (sanidade, educaçom,...). O governo dos EUA já confirmou que usará a PTCI para tentar abrir o mercado dos serviços europeus para as empresas americanas. O antigo secretário de Estado de Saúde do Reino Unido, Andy Burnham, denunciou recentemente que o serviço público de saúde seria presa das gigantescas corporaçons norte-americanas no caso de concluir-se um acordo de livre comércio com os Estados Unidos13. Umha recente filtraçom que recolhe umha listagem de áreas nas que a UE estaria disposta a negociar evidencia que os serviços públicos poderiam formar parte do acordo14.


      Em realidade o Acordo enlaçaria com as linhas diretrizes sobre serviços definidas polos organismos comunitários desde há muito tempo. Estes vêm impulsando políticas de privatizaçons de distintos serviços, é o que denominam eufemisticamente liberalizaçom ou reformas económicas estruturais (Valdês, B., 2005).


      No que se refere aos serviços financeiros a liberalizaçom poria em causa as medidas normativas de controlo da atividade financeira. Umhas medidas que se mostrárom como insuficientes na recente crise e que, posteriormente, nos Estados Unidos fórom reforçadas. Precisamente os bancos apelam ao reconhecimento mútuo das normas o que lhes permitiria beneficiar-se das normas menos restritivas. Destarte facilitaria-se ainda mais a concentraçom/centralizaçom bancária com o conseguinte risco associado a existência de bancos demasiado grandes para quebrar.


      Ademais as entidades financeiras aspiram a que se empregue o princípio da “listagem negativa” para definir os serviços financeiros que nom seriam desregulados: de acordo a este princípio elaboraria-se umha listagem e qualquer serviço que nom apareça na mesma seria desregulada, desta forma qualquer inovaçom (novo serviço) que apareça ficaria nas maos deles.


      Poderia, ademais, através do denominado “modo 4” na prestaçom de serviços contribuir a baixar os salários e a piorar as condiçons laborais15. Este modo conleva a utilizaçom do pessoal estrangeiro que o provedor do serviço considere necessário. Que condiçons laborais se lhe aplicariam a esta gente? As do país de destino ou as do país de origem? Isto pode conduzir ao que procurava a directiva Bolkstein mas a nível transatlântico (Nogueira, A., 2013).


      Outro dos elementos de interesse para as grandes transnacionais é o da proteçom dos direitos de propriedade intelectual com consequência na proteçom de patentes. O que afetaria aos medicamentos, mas que também teria umha significativa repercusom em âmbitos como o agrário (sementes por exemplo). As consequ

